<classify> SERIKALI imekitaka Chama cha Wafanyabiashara, Wenye Viwanda na Kilimo TCCIA, kufuata na kusimamia misingi ya sheria na taratibu ya nchi ili kifanikiwe zaidi na kwenda sambamba na azma ya Serikali ya Awamu ya Tano ya kujenga Uchumi wa kati na viwanda ifi kapo 2025.Hayo yamesemwa na Naibu Waziri wa Viwanda na Biashara, Stella Manyanya alipofungua Mkutano wa Mwaka wa 31 wa TCCIA mwishoni mwa wiki. Alisema TCCIA ipo katika nafasi nzuri ya kufanikisha azma ya serikali kwa vitendo, ikizingatia mtandao iliyo nayo nchi nzima. Alisema kinachotakiwa ni kufuata na kusimamia misingi ya sheria na taratibu zote zinazoongoza sekta hizo.Serikali inatambua na kuheshimu mchango wa sekta binafsi, hivyo basi wajumbe changamkieni fursa za masoko kutoka nchi za SADC na nyingine kutoka Bara la Ulaya na Asia ili muweze kuuza kwa wingi bidhaa zetu ili kuendelea kukuza uchumi wa nchi yetu, alisema Manyanya.Manyanya alisema TCCIA pamoja na wanachama wake ni vizuri wakawa mstari wa mbele, kuhakikisha maadili ya kibiashara na kisheria zinafuatwa katika utekelezaji wa majukumu yao, kama njia ya kuunga mkono jitihada za Serikali ya Awamu ya Tano chini ya uongozi thabiti wa Rais Dk John Magufuli.Mjenge Chemba imara itakayojitegemea na kujitambua. Isiwe Chemba ya kulalamika, bali inayotoa dira kuweza kusimama hususani katika kutekeleza azma ya Serikali ya Awamu ya Tano kujenga ya uchumi wa kati na viwanda, alisisitiza Naibu Waziri.Alipongeza safu mpya ya uongozi TCCIA na kuwataka wafanye kazi kwa bidii na kufanikisha malengo ya wanachama wake, waliopo kila kona ya nchi kwa kuwa wamewaamini. Rais wa TCCIA, Paul Koyi alisema kazi iliyopo mbele yao ni kuimarisha na kujenga ofisi katika ngazi ya mkoa na wilaya ili wanachama wake na Watanzania kwa ujumla wanufaike moja kwa moja na chama hicho.Alisema TCCIA ina mikakati mingi ya kuhakikisha kuwa inajitegemea na kuimarisha sekta ya biashara. Alitaja baadhi ya mikakati ni pamoja na kujenga mahusiano mazuri na serikali, kutoa mafunzo kwa wanachama ili watambue firsa zinazowazunguka na kuzitumia.Naishukuru serikali kwa kutuamini TCCIA na pia tutaufanyia kazi ushauri aliotupa Mheshimiwa Naibu Waziri Manyanya na ifikapo mwakani wakati kama huu tutamwomba atuulize tumefikia wapi na tutakujibu, alisema.Koyi alisema TCCIA imejipanga kuhakikisha kuwa ofisi zake za mikoani na wilayani, zinakuwa na hadhi stahiki na kurudisha imani kwa wanachama wake nchi nzima.Tutafanya pia utafiti katika mambo mbalimbali yanayohusuyo taasisi hii kama njia moja wapo ya kuwezesha taasisi kufanya kazi kwa uhakika. Njia hiyo alisema itasaidia katika kuishauri serikali kuhusu masuala ya kimaendeleo, alisema.Makamu Mwenyekiti wa TCCIA Dar es Salaam Biashara, Dk Mtemi Kingu alisema wamejipanga kufanya kazi sambamba na azma ya serikali kuhakikisha Tanzania inafikia uchumi wa kati na viwanda ifikapo 2025 kwa vitendo.Tumepokea wito wa Rais Dk Magufuli hiyo katika mkutano wetu huu tutajadiliana na kuondoka na maazimio ya namna ya kufikia malengo ya taasisi na ya serikali kwa ujumla ya kujienga uchumi wa kati na viwanda, alisema.Naye Mwenyekiti TCCIA Kilimanjaro, Patrick Shizima alisema wanachama wana matumaini makubwa na Rais mpya wa TCCIA, kutokana na mikakati madhubuti aliyokuja nayo na kuahidi kumpa ushirikiano. Mwenyekiti TCCIA Mkoa wa Kondoa, Salama Juma Salum alipongeza ushirikiano uliopo kati ya serikali na sekta binafsi kwa sasa, kwani utasaidia kuleta maendeleo ya haraka kwa wananchi.  <topic>: kitaifa 